钦定古今图书集成/明伦汇编/官常典/第699卷 > 曹荃
## 钦定古今图书集成/明伦汇编/官常典/第699卷 > 曹荃

按《明外史》本传：“荃字元宰，无锡人。崇祯元年进士。除
南京刑部主事。六年正月，疏陈时政阙失，言：‘今日人
心玩愒，世道凌夷，概以尚德缓刑之说进，臣知其无
当也。于圣明者，惟在用法之平尔。夫皇上所与共理
天下者，执政也。自钱龙锡下狱，而政府畏罪，耑务委
随，即安危大计，嗫嚅莫敢发口矣。所与综核庶政者’”，
六卿也。自易应昌重谴，而法司惧祸，耑务周内即昭
然，爰书游移，莫能自主矣。所与分理郡县者，监司守
令也。左应选力捍岩邑，功在封疆，一挂弹章，身几不
保。王忠孝清操自矢，囊无尺缣，一忤中人，旋被逮讯。
自此保障者无必死之志，饮蘗者怀不测之虞矣。谏
臣之职，欲其荐贤无隐也。王绩灿、吴执御、吴彦芳以
荐贤缧绁，而言路吞声，即有端人正士，莫敢入告矣。
“直言”之旌，欲其纠慝不避也。摘参厂卫之许国荣，指
斥奄寺之金铉，谏用中涓之马思理、高倬，皆借事罗
织，而直臣丧气。一时奸邪宵小，益肆其恶矣。夫盛治
之世，坐石垂象而民知耻者，罚当其辜也；叔季之时，
深文峻法而下不惧“者，罪浮其实也。”以陛下之圣明，
雷电日赫，而群下恬不知警，可不为猛省乎？且陛下
今日欲行法，则内臣之遣，尤不可不慎。何则？内臣不
出，则雪霜雨露皆属君恩。内臣一出，则钱谷兵刑悉归掌握。今大小臣工毫发愆过，一经指摘，罚不逾时。
而张彝宪巨万赃私，悉置不问。王坤交通主款，反蒙
优诏。“然则内臣有功而无过，有赏而无罚，有弹劾之
威，而无斧钺之惕。他日鸱张虎噬，安所底止？海内元
元，谁非赤子？中外僚采，孰非股肱。平则万目皆举，不
平则百职俱隳。惟圣明垂察。”帝不悦，谪詹事府录事。
稍迁大理寺寺副。十一年四月，劾内阁中书黄应恩
招权纳赇，词连首辅张至发，以应恩为至发心腹也。
先是，富顺知县许国佐被劾，应恩纳其千金，许从轻
拟旨，及他招摇事甚多。至是，应恩已坐罪削籍。荃疏
入，帝怒，下法司提讯，罪至充军。至发亦缘是去位。荃
屡迁福建副使，告归，卒。